ססאר אוגוסטו גוויריה טרוחיו (בספרדית: César Augusto Gaviria Trujillo; נולד ב-31 במרץ 1947) הוא כלכלן ופוליטיקאי קולומביאני, היה נשיא קולומביה בין 1990 ל-1994. בשנים 2004-1994 כיהן כמזכיר כללי של ארגון מדינות אמריקה ובשנים 2009-2005 היה מנהל לאומי של המפלגה הליברלית בארצו. בעת כהונתו כנשיא קולומביה כונסה אספה לאומית מכוננת שהנהיגה בשנת 1991 חוקה חדשה של המדינה.
ססאר אוגוסטו גוויריה טרוחיו נולד בשנת 1947 כבן הבכור בין ששת ילדיהם של ביירון טרוחיו, חוואי מגדל קפה, ושל אשתו, מלידה. משפחת גוויריה שיחקה תפקיד חשוב החיי העסקים והפוליטיקה של קולומביה למעלה מ-30 שנה. בן דוד רחוק של גוויריה, חוסה נארסס גוויריה, כיהן בשנים 1997-1888 כיושב ראש "בנקולומביה". אחרי לימודים בעיר הולדתו, פריירה ובעיר פרסנו בקליפורניה, למד גוויריה כלכלה באוניברסיטת האנדים בבוגוטה. הוא סיים כראשון במחזור הלימודים. בשנים 1986-1982 ניהל את היומון "לה טארדה" (הערב) בעיר פריירה וכתב מאמרים גם בעיתון הקולומביאני הידוע "אל טיימפו".
בשנת 1970 נכנס גוויריה לחיים הפוליטיים ונחבר במועצרת העיר פריירה, בה כיהן עד 1974. בו זמנית , עד 1971, היה יועץ במועצה הלאומית לתכנון של קולומביה. בשנים 1990-1974 פעל כחבר בבית הנבחרים הקולומביאני מטעם המפלגה הליברלית. בשנים 1976-1975 כיהן כראש עיר הולדתו, פריירה.
בימי הנשיא חוליו טורבאי איאלה (1982-1978) כיהן גוויריה כסגן שר לפיתוח. בשנת 1986 נבחר כיושב ראש המפלגה הליברלית וניהל את מערכת הבחירות של מועמד מפלגתו לנשיאות, וירחיליו ברקו. אחרי ניצחונו של ברקו היה שר האוצר של קולומביה בשנים 1987-1986. בתוקף תפקיד זה הנהיג רפורמה בתחום המסים ורפורמה אגררית.
בשנת 1987 התמנה לשר הפנים והכין רפורמה חוקתית. הוא ניהל משא ומתן עם תנועת הגרילה העירונית Movimiento 19 de Abril (תנועת 19 באפריל) שנודעה בקיצור כ M-19. הושג הסכם שהביא להתפרקות התנועה מנשק ולהפיכתה למפלגה חוקית ("הברית הדמוקרטית M-19"). בפברואר 1989 התפטר גוויריה מהממשלה כדי לנהל את מערכת הבחירות של המועמד החדש והפופולרי של מפלגתו לנשיאות, לואיס קרלוס גאלאן. אחרי רציחתו של גאלאן, בעקבות מאבקו נגד השחיתות וקרטלי הסמים, ב-18 באוגוסט 1989 הפך גוויריה ליורשו של גאלאן כמועמד לנשיאות וניצח בבחירות. ב-27 בנובמבר 1989 מטוס של חברת אוויאנקה, שכנראה גוויריה עמד לנסוע בו אך ביטל את טיסתו ברגע האחרון, הופל מעל היישוב סואצ'ה, בקונדינמרקה, מה שגרם למותם של 107 הנוסעים ואנשי הצוות.
גוויריה נבחר לנשיא קולומביה ב-1990 כמועמד המפלגה הליברלית, לאחר שקיבל 47% מהקולות. מערכת הבחירות התאפיינה באלימות שהופעלה על ידי סוחרי הסמים, שאנשיהם רצחו ,פרט לגאלאן, עוד שני מנהיגים של השמאל, קרלוס פיסארו, מראשי N-19 לשעבר, וברנרדו חרמיו אוס. יש אומרים כי גוויריה עצמו אוים ברצח על ידי אחד מסוחרי הסמים, ממוצא ונצואלי.
זמן קצר לאחר שנבחר, ב-1991, אימצה קולומביה חוקה חדשה, מה שנדרש , בין השאר גם בהסכם עם הגרליה M-19. במהלך כהונתו נקט גוויריה יד קשה נגד קרטלי הסמים וארגוני הגרילה במדינה. בעת כהונתו כנשיא, אחרי כישלון מו"ם עם קרטלי הסמים, נורה למוות טייקון הסמים פבלו אסקובר בשנת 1993 תוך כדי מרדף וקרב יריות.
גוויריה הוא חבר ב"מועדון של מדריד"
EnglishAragonésالعربيةCatalàDeutschΕλληνικάEspañolEestiEuskaraSuomiFrançaisGàidhligGalegoIdoItaliano日本語한국어LatinaNederlandsOccitanPolskiPortuguêsRuna SimiРусскийSimple EnglishYorùbá中文	עריכת הקישורים	נערך לאחרונה ב־01:19, 25 בספטמבר 2016.